Seiska (lehti)

Seiska (vuoteen 2012 nimellä 7 päivää) on Aller Median julkaisema suomalainen juorulehti ja viihteellinen aikakauslehti, joka perustettiin vuonna 1992. "Seiskan" levikki oli vuonna 2012 170 867. Lehti ilmestyy torstaisin. "Seiskan" vastaavana päätoimittajana on vuoden 2024 alusta toiminut Jyrki Huotari. Lehti perustuu tanskalaiseen "7 TV-Dage" -televisiolehteen ja on niinikään Allerin omistaman "Se og Hør" -lehden sisarjulkaisu.
Historiaa.
Aloittaessaan helmikuussa 1992 oli "7 päivää" ensimmäinen ulkomaisen kustantajan suomenkielinen yleisaikakauslehti sitten 1940-luvulta asti ilmestyneen "Valittujen Palojen". Se väitti alkuun kilpailevansa pikemminkin "Avun" ja "Seuran" kanssa, vaikka muiden mielestä tyyli oli alusta asti lähempänä "Hymyä, Nykypostia" ja "Se"-lehteä. "Seiska" alkoi nostaa aiheiksi tuttujen julkkisten ja tavallisten ihmisten väliin sijoittuvia huomionhakuisia viihdealan ja seurapiirielämän henkilöitä, niin sanottuja ”turhia julkkiksia”, jotka myös hyötyvät kaikenlaisesta julkisuudesta työssään. Alusta lähtien lehden käytäntönä on kuitenkin ollut metsästää julkkisten elämästä nimenomaan asioita, joita nämä itse eivät haluaisi julkisuuteen. Lähteinä eivät siksi ole vain julkkisten postaukset sosiaalisessa mediassa, vaan lehden toimittajien laajat verkostot ja myös lukijoilta saadut vihjeet. Vuosituhannen vaihteen jälkeen juttujen tekotapa on kuitenkin sosiaalisen median myötä muuttunut. Vielä 2000-luvun alussa julkkikset antoivat yksinoikeudella haastatteluja, joilla pystyi edistämään omaa uraa. Nyt he ilmoittavat asioistaan itse muotoilemillaan Instagram-postauksilla, joiden taustoihin toimittajien on sitten päästävä käsiksi erilaisin keinoin. Lehden omat ”paparazzit” metsästävät juttuihin realistisempia ja tuoreempia kuvia kuin kohteiden itsensä tarjoamat kuvankäsittelyn kaunistamat somekuvat.
"Seiska" alkoi ensimmäisenä Suomessa myös maksaa jutuista kohteilleen täysin avoimesti, mitä iltapäivälehdet eivät vieläkään tee (kuvauspalkkioita yms. lukuun ottamatta) ja joutuvat siksi usein toistamaan "Seiskan" skuuppeja. Tauski Peltonen tunnusti "Helsingin Sanomille" vuonna 2017 luoneensa oman uransa "Seiskan" kanssa yhteistyössä, ja etteivät ihmiset tule hänen keikalleen musiikin vaan värikkään maineen vuoksi.”
Jatkuva kilpailu skuupeista, vaatimus journalistin ohjeiden tietoisesta rikkomisesta, toimituspäälliköiden juttuihin tekemät totuudenvastaiset muutokset ja juttujen kohteilta tuleva ankara palaute ovat kiristäneet lehden toimituksen ilmapiiriä ja johtanut runsaisiin sairauspoissaoloihin, uupumisiin ja päihteiden käyttöön myös työaikana. Päätoimittajat ovat 2010-luvulta lähtien vaihtuneet usein. Epäkohtia nosti esiin "Journalisti"-lehti syksyllä 2022, minkä jälkeen "Seiskan" 22 työntekijää julkaisi yhteisen vastineen, jossa vakuutettiin ilmapiirin olevan oikein hyvä ja kritisoitiin "Journalistin" juttua useista asiavirheistä ja faktantarkistuksen laiminlyönnistä sekä oman ammattialan tarkoitushakuisesta mustamaalauksesta. "Seiska" kanteli "Journalistin" jutusta myös Julkisen sanan neuvostoon, joka antoi siitä vapauttavan päätöksen.
"Seiskan" omaa journalismia käsiteltiin Julkisen sanan neuvostossa kymmenvuotiskaudella 2014–2023 yhteensä 16 kertaa. Näistä tapauksista lehti sai seitsemän langettavaa päätöstä, joista yksi sisälsi vakavan huomautuksen. Tämä oli aikakauslehdistä ylivoimaisesti eniten, mutta vähemmän kuin "Iltalehdellä" (86 käsittelyä, 35 langettavaa päätöstä), Ylellä (83, 27), "Ilta-Sanomilla" (56, 24) ja "Helsingin Sanomilla" (69, 17). "Seiskan" toimituksessa arkaluontoiset jutut käydään ennakolta huolella läpi, tarvittaessa juristia konsultoiden.
Aller ei julkaise lehtikohtaisia tuloslukujaan, mutta uuden päätoimittajan Jyrki Huotarin mukaan "Seiskan" paperilehti on yhä 2020-luvulla Suomen tuottoisin irtonumeromyynniltään. Sen lukijamäärä on tosin muiden painettujen lehtien tavoin pudonnut, 383 000:sta vuonna 2015 noin 187 000:een vuonna 2023. Verkkoversio tavoitti vuoden 2023 paikkeilla 700:sta tuhannesta yli miljoonaan kävijää viikossa, mikä nosti sen useimpina viikkoina Suomen kuudenneksi suosituimmaksi verkkomediaksi "Iltalehden, Ilta-Sanomien", Ylen, "Helsingin Sanomien" ja MTV:n jälkeen.
"Seiska" populaarikulttuurissa.
Jari Tervon käsikirjoittama ja Pirkka-Pekka Peteliuksen ohjaama televisiosarja "Moska" (2011) satirisoi "Seiskan" kaltaisen sensaatiolehden työmenetelmiä. TV-sarjassa Salatut elämät 7/24 on Seiskaa muistuttava juorulehti.
Päätoimittajat ja toimituspäälliköt.
Lehden vastaavana päätoimittajana ovat toimineet:
Toimituspäällikköinä ovat olleet mm. Jari Peltomäki, Anne Pennanen, Ilkka Janhunen ja Marko Petäjäjärvi.
Palstat ja aiheet.
Sensaatiohakuinen "Seiska" keskittyy lähinnä julkisuuden henkilöiden yksityiselämän aiheisiin ja muun muassa maksaa vihjepalkkioita jutunaiheista. Juttujen keskeisinä aiheina ovat muun muassa häät, avioerot ja muut julkkisjuorut. Lehdessä on myös TV-Seiska -liite.
TV-Seiska.
TV-Seiskassa on elokuvaesittelyjä, TV- ja elokuvatähtien haastatteluja, TV-juoruja, ensi-illat, juonipaljastuksia, peli- ja urheiluesittelyjä, katsojamäärälistauksia sekä viikon TV-ohjelmat.
Kohuja.
Lordi-kohu.
Toukokuussa 2006 silloinen "7 päivää" julkaisi Lordi-yhtyeen laulusolistista Tomi Putaansuusta ilman maskia vuonna 1999 otetun valokuvan. Tämän seurauksena internetissä avattiin lehden boikotoimiseen yllyttävä adressi, joka keräsi vuorokaudessa yli 100 000 nimeä. Asiaa uutisoitiin laajasti mediassa, ja "7 päivää" -lehden numero vedettiin myynnistä muun muassa Sokos-tavarataloista asiakkaiden paheksunnan vuoksi. Myös "Katso"-lehti julkaisi vastaavia kuvia, mutta ne eivät saaneet niin laajaa huomiota.
"7 päivää" julkaisi verkkosivuillaan päätoimittaja Eeva-Helena Jokitaipaleen anteeksipyynnön Tomi Putaansuun kuvan julkaisemisesta. Toimittaja Tuulikki Ukkola arvosteli yleisön painostusta sananvapautta murentavaksi ja nimitti "Seiskaa" ”sananvapauden viimeiseksi linnakkeeksi fanaattisen nuorison painostusta kohtaan”.
Matti Inkinen.
Vuonna 2009 "Seiska" julkaisi jutun, jossa kerrottiin SIG-yhtyeen Matti Inkistä koskevasta lapsipornovideotutkinnasta. Pian tämän jälkeen Inkinen katosi ja löytyi kuolleena. SIG-yhtye kehotti verkkosivuillaan boikotoimaan "Seiskaa" ja "Iltalehteä". Yhtye piti lehtien toimintaa rikosepäilystä kertomisessa ala-arvoisena. "7 päivää" -lehti piti arvuutteluja kirjoittelunsa mahdollisista vaikutuksista Matti Inkisen kuolemaan perusteettomina, mutta poisti silti nettisivuiltaan uutisen Inkisen lapsipornoepäilyistä sekä suuren määrän itseään kohtaan kriittisiä kommentteja.
Julkisen sanan neuvosto antoi "7 päivää" -lehdelle 8. lokakuuta 2009 vapauttavan päätöksen Matti Inkinen -uutisoinnissa..
Toimittajan rikostausta.
Vuonna 2012 Teuvo Hakkarainen kertoi, että eräs "7 päivää" -lehden toimittaja on tuomittu useista rikoslakirikoksista. "Nelosen uutiset" tarkisti Hakkaraisen kertomat tiedot, ja ne pitivät paikkansa.
Salarakas-levy.
2005 Seiska julkaisi "Salarakas"-nimisen kokoelmalevyn, jolla on tunnettujen suomalaislaulajien ja yhtyeiden kappaleita.